**RETTLEIING TIL SØKNAD OM REDUSERT FORELDREBETALING OG GRATIS KJERNETID**

Frå 1. januar 2022 kan familiar med lavare samla person- og kapitalinntekt enn 607 750 kr søkje om redusert foreldrebetaling. Dette gjeld fram til sommaren 2022. Frå august har regjeringa har bestemt at prisen for ein barnehageplass skal reduserast, og inntektsgrensa for redusert foreldrebetaling vil frå då av bli redusert til kr 558 333 (gjeldande for nytt barnehageår). Barnehageplassen skal maksimalt koste 6 % av brutto inntekt. Fram til sommaren 2022 kan familiar med ei samla skattbar årsinntekt under 583 650 kr i tillegg søkje om 20 timar gratis opphaldstid per veke (dette gjeld berre for barn født i 2016, 2017, 2018 og 2019). For barnehageåret 2022/2023 vil også inntektsgransa for gratis kjernetid bli redusert. Dette blir kunngjort når det er klart.

* Det betalast for 11 månadar
* Kostpengar kjem i tillegg og vert fastsett av barnehagens styre/eigar (summen varierer i dei ulike barnehagane).
* For å søkje om redusert betaling skal det fyllast ut elektronisk søknadsskjema. Sykkylven kommune nyttar eit felles søknadsskjema for begge moderasjonsordningane
* Det er hushaldninga si samla brutto person- og kapitalinntekt som vert lagt til grunn. Overføringar som barnebidrag, kontantstøtte, barnetrygd m.m. skal ikkje inkluderast.

**Søknadsfrist: 10. juni**

Søknadsfristen for å få redusert foreldrebetaling frå starten av eit nytt barnehageår er: 10. juni. Det må søkjast på nytt for kvart barnehageår. Inntil søknad med dokumentasjon føreligg, blir foreldrebetalinga uendra. Husstanden har også høve til å søkje i løpet av barnehageåret. Redusert foreldrebetaling vil då normalt tre i kraft månaden etter at søknaden med alle vedlegg er motteke, og har ikkje tilbakeverkande kraft.

**Utrekningsgrunnlag:**

Føresette som søkjer må bu på same folkeregistrerte adresse som barnet. Utrekningsgrunnlaget for redusert foreldrebetaling er hushaldninga si samla skattepliktige person- og kapitalinntekt. Dersom foreldra/føresette er skilt, og barnet bur fast hos begge føresette, skal foreldrebetalinga reknast ut i frå inntekta til den som har same folkeregisteradresse som barnet. Det vil seie at utrekningsgrunnlaget er inntekt frå føresett som søkjer og evt. ektefelle/sambuar/registrert partnar, sjølv om denne ikkje er forelder til barnet. Som ei hushaldning reknast ektefelle, registrert partnar og sambuar.

**Dokumentasjon:**

Foreldre som ønskjer å få vurdert om dei har rett til redusert foreldrebetaling, må søkje kommunen om det. Det er eit krav at søknaden vert dokumentert med kopi av siste skattemelding(ar). Som hovudregel vil det vere inntekta som kjem fram av skattemeldinga som vert lagt til grunn ved utrekninga av reduksjonen. Dersom søkjar har skattepliktige kapital- eller personinntekter som ikkje står på den førehandsutfylte skattemeldinga er ein pliktig til å opplyse om desse, slik at inntektsgrunnlaget speglar den faktiske skattepliktige person- og kapitalinntekta. Skattepliktige kapitalinntekter er bl.a. renteinntekter, aksjeutbytte, gevinst ved sal av eigedom og lausøyre, leigeinntekter, bruksrettar i kapital og vederlagsfri bruk av andre sine eigedelar. Skattefrie overføringar som barnebidrag, kontantstøtte, barnetrygd m.m skal ikkje reknast med.

Hushaldningar som har hatt vesentlege og varige endringar i inntekta si, i høve til det som kjem fram av skattemeldinga, kan legge fram annan dokumentasjon på inntekta. Eksempel på varige endringar er reduksjon av inntekter på grunn av samlivsbrot, langtids arbeidsløyse eller liknande.

Ordninga gjeld både for private og kommunale barnehagar. Ansvaret for gjennomføringa er lagt til kommunen som barnehagemyndigheit. Vedtak om redusert foreldrebetaling gjeld for maksimalt eitt barnehageår om gongen. Føresette som har behov for reduksjon i betalingssats må difor sende inn søknad for kvart barnehageår, med ny dokumentasjon for inntekt.

**Godkjend  dokumentasjon:**

* Alle foreldre/føresette skal levere kopi av siste skattemelding.
* Er foreldre gift/sambuande skal det leverast inntektsdokumentasjon frå begge. Som sambuarar reknar ein når to har budd saman minst 12 av de siste 18 månadar eller har felles barn.
* Bur barnet saman med ein forelder og denne sin sambuar, skal det leverast inntektsdokumentasjon for både forelder og sambuar. Er forelder einsleg, skal det leverast dokumentasjon på inntekt, overgangsstønad og eventuelt andre skattbare inntekter.
* Er forelder enke(mann), skal det leverast dokumentasjon på inntekt, etterlatenpensjon og eventuelt andre skattbare inntekter.

**Dersom du er arbeidstakar:**

* Kopi av siste skattemelding
* Ved nytt arbeidsforhold: kopi av arbeidskontrakt der lønn kjem fram.
* Ved permisjon utan lønn, skal dette dokumenterast

**Dersom du er sjølvstendig næringsdrivande:**

* Kopi av siste skattemelding
* Eventuell stadfesting frå rekneskapsførar/revisor på forventa inntekt
* Hugs: Både personinntekt og næringsinntekt skal takast med i utrekninga.

**Dersom du er arbeidsledig:**

* Kopi av siste skattemelding
* Kopi av siste utbetaling frå trygdekontoret/arbeidskontoret.

**Dersom du er heimeverande:**

* Kopi av siste skattemelding

**Dersom du er student:**

* Kopi av siste skattemelding
* Kopi av studentbevis eller
* Stadfesting frå skulen vedkomande skuleplass
* Eventuell dokumentasjon på overgangsstønad

**Dersom du tek imot sosial stønad eller introduksjonsstønad:**

* Kopi av siste skattemelding
* Kopi av siste utbetaling av introduksjonsstønad/kvalifiseringsstønad.
* Om sosialhjelp/flyktninghjelp er einaste "inntektskjelda" skal det føreligge stadfesting på dette frå sosialkontoret/flyktningkontoret.

Inntektsdokumentasjonen skal være maksimalt 1 månad gammal. Det vert ikkje gitt reduksjon i foreldrebetalinga med tilbakeverkande kraft. Om du får medhald i søknaden får du fråtrekk i foreldrebetalinga pr. månad.

**Klagerett**

Vedtak om fastsetting av foreldrebetaling for det enkelte barn kan påklagast til Fylkesmannen. Vedtaket kan påklagast når familien meiner at dei burde vore omfatta av ordninga for familiar med lav betalingsevne.

Klagen skal sendast via kommunen som må vurdere vedtaket på nytt i lys av klagen. Dersom kommunen opprettheld foreldrebetalinga, vert klagen sendt vidare til Fylkesmannen for handsaming. Reglane i forvaltningslova gjeld for klagehandsaminga. Klagefristen er på 3 veker.